Jens Philip Yazdani

Jens Philip Puriya Yazdani (født 30. april 1998 i Aarhus) er debattør og var 2017-18 formand for Danske Gymnasieelevers Sammenslutning. Han blev landskendt som formand for elevrådet på Langkaer Gymnasium i efteråret 2016, da det vakte stor opmærksomhed, at gymnasiet opdelte sine nye gymnasieklasser efter etnisk herkomst, og folketingsmedlem Martin Henriksen i et TV-debatprogram afstod fra at kalde Yazdani for dansk, selvom han er født og opvokset i Danmark.

Baggrund 

Yazdanis mor kommer fra Vestjylland, mens faderen er født i Zanjan i den aserbajdjanske del af Iran, men flygtede fra det iranske præstestyre til Danmark i 1980'erne. Da Jens Philip blev født, boede familien i en lejlighed i Aarhus-bydelen Trøjborg, men flyttede til Sabro, da han var et år. 

Yazdani voksede op i en meget politisk interesseret familie og blev tidligt selv politisk interesseret. I 8. klasse blev han formand for elevrådet på Sabro-Korsvejskolen. I 2014-15 var han viceborgmester i Børn- og Unge-byrådet i Aarhus Kommune, og i 2016 var han "et ikke specielt aktivt medlem af Socialistisk Ungdomsfront" (SUF).

I 2018 begyndte Yazdani på studiet i persisk (Mellemøstens sprog og samfund) ved Københavns Universitet.

Elevrådsformand og debatten om Langkær Gymnasiums opdeling af elever 

Yazdani blev formand for elevrådet på Langkaer Gymnasium i slutningen af 1. g. I denne egenskab blev han kendt i offentligheden i efteråret 2016, hvor det vakte landsdækkende opmærksomhed, at gymnasiet var begyndt at opdele sine nye gymnasieklasser efter elevernes etniske herkomst. Især blev Yazdani landskendt efter sin optræden i Clement Kjersgaards 'Debatten' på DR2 22. september 2016, hvor folketingsmedlem Martin Henriksen ikke kunne svare på, om han anså Yazdani for at være dansk.

Formand for DGS 

Yazdani blev sidenhen engageret i Danske Gymnasieelevers Sammenslutning, hvor han tiltrådte som formand d. 1. juli 2017, efter at han havde beklædt posten som regionssekretær for DGS-Østjylland i året inden. I forbindelse med sin nye post udtalte han til Altinget, at et "overdrevent fokus på karakterer og fraværsprocent, nedskæringer og ny gymnasiereform gør det sværere at være elev i de danske gymnasier". Som formand for DGS stillede han borgerforslaget om at fjerne uddannelsesloftet på vegne af otte organisationer fra elev- og studenterbevægelsen. I 2018 blev han afløst som formand af Malte Sauerland-Paulsen.

Samfundsdebattør 

Efter optrinet i 'Debatten' i september 2016 blev Yazdani samme år nomineret til Berlingskes pris med titlen 'Årets Dansker' og fik en 12. plads på Politikens liste over årets debattører i 2016. 

Yazdani har siden i en række tilfælde deltaget i samfundsdebatten, især om forhold inden for uddannelsespolitik og integration. Efter VM i fodbold 2018 beskrev han i et meget omtalt debatindlæg, der først blev bragt på Facebook og siden i Jyllandsposten, hvordan han med sin etniske baggrund ofte føler sig urimeligt behandlet: "...Hvordan kunne jeg stå dér, dybt investeret i kampen, og skiftevis frygte og juble for Danmark – når det samme Danmark, dag efter dag, skider på, nedgør og tilsviner mig og mine? Vi, unge med anden etnisk baggrund, udsættes nemlig dagligt for mistænkeliggørelse, stigmatisering – og værre endnu: politiske ændringer, der fjerner vores rettigheder og muligheder."

Noter

Referencer 

 

Studenter fra Langkær Gymnasium & HF 
Debattører fra Danmark